b'\n_START_ARTICLE_\nIoan Mu\xc8\x99at\n_START_PARAGRAPH_\nIoan Mu\xc8\x99at (n. 6 septembrie 1928, R\xc3\xa2mnicu S\xc4\x83rat \xe2\x80\x93 d. 24 februarie 2002, Constan\xc8\x9ba) a fost un amiral rom\xc3\xa2n, care a \xc3\xaendeplinit func\xc8\x9bia de comandant al Marinei Militare Rom\xc3\xa2ne \xc3\xaen perioada 1979 - 1989.\n_START_SECTION_\nBiografie\n_START_PARAGRAPH_\nIoan Mu\xc8\x99at s-a n\xc4\x83scut la data de 6 septembrie 1928 \xc3\xaen ora\xc8\x99ul R\xc3\xa2mnicu S\xc4\x83rat (ast\xc4\x83zi \xc3\xaen jude\xc8\x9bul Buz\xc4\x83u). A efectuat studii la \xc8\x98coala de Ofi\xc8\x9beri de Marin\xc4\x83 din Constan\xc8\x9ba (1950-1952) \xc8\x99i apoi la Academia Militar\xc4\x83 General\xc4\x83 din Bucure\xc8\x99ti - Facultatea de Marin\xc4\x83 (1963-1966)._NEWLINE_Dup\xc4\x83 absolvirea \xc8\x99colii militare \xc3\xaen august 1952, a de\xc8\x9binut func\xc8\x9biile de comandant de nav\xc4\x83 la Divizionul 319 Vedete Torpiloare Mangalia, comandant de pluton, \xc8\x99ef de stat major, respectiv comandant de batalion la \xc8\x98coala de Speciali\xc8\x99ti \xc8\x99i Cartnici a Marinei Militare, \xc8\x99ef de stat major al Divizionului 93 Vedete Torpiloare (din februarie 1960), comandantul Divizionului 19 Dragoare de Rad\xc4\x83, comandantul Divizionului 133 Vedete (august 1966 - 1973)._NEWLINE_\xc3\x8en anul 1973, c\xc4\x83pitanul de rangul I Ioan Mu\xc8\x99at a fost numit la comanda Centrului de Instruc\xc8\x9bie al Marinei Militare, situat \xc3\xaen ora\xc8\x99ul Mangalia._NEWLINE_\xc3\x8en perioada 21 martie 1979 - 30 decembrie 1989, contraamiralul Ioan Mu\xc8\x99at a \xc3\xaendeplinit func\xc8\x9bia de comandant al Marinei Militare Rom\xc3\xa2ne. El a fost \xc3\xaenaintat la gradul de contraamiral \xc3\xaen august 1979 \xc8\x99i viceamiral la 23 august 1984. Dup\xc4\x83 Revolu\xc8\x9bia din decembrie 1989, prin care regimul comunist a fost r\xc4\x83sturnat de la putere, viceamiralul Ioan Mu\xc8\x99at (pe atunci \xc3\xaen v\xc3\xa2rst\xc4\x83 de 61 ani) a fost trecut \xc3\xaen rezerv\xc4\x83 la data de 30 decembrie 1989.'